b'\n_START_ARTICLE_\nTelur ikan\n_START_PARAGRAPH_\nTelur ikan ialah telur dalaman yang matang dalam ovari, atau dilepaskan sebagai telur di luar bagi ikan dan sesetengah haiwan marin seperti udang, kekapis dan landak laut. Sebagai makanan laut, telur ikan digunakan sebagai bahan masakan dalam kebanyakan juadah mahupun dimakan secara mentah. Telur bagi haiwan laut, seperti ikan lumpsucker, hake dan salmon, merupakan sumber terbaik bagi asid lemak omega-3. Telur ikan sturgeon atau ikan lain merupakan produk yang digunakan untuk menghasilkan kaviar.\n_START_SECTION_\n=Malaysia\n_START_PARAGRAPH_\nTelur ikan turut digunakan dalam masakan Malaysia. Antara yang paling terkenal ialah masakan goreng, gulai lemak, asam pedas dan pais. Antara telur yang paling lazim digunakan untuk masakan ialah telur ikan duri, ikan mayong dan ikan parang._NEWLINE_Di Sarawak, telur ikan terubuk amat terkenal bagi penduduk tempatan dan juga pelancong. Telur tersebut boleh didapati di pasar jalanan di Kuching dengan harga antara RM50 per 100 gram dan memang harganya dianggap mahal oleh penduduk tempatan manakala di negeri-negeri lain, telurnya boleh mencecah sehingga RM100._NEWLINE_Penggunaan telur ikan dalam masakan Melayu sudah lama termaktub dalam kehidupan orang Malaysia. Satu kisah lama iaitu Batu Belah Batu Bertangkup mengisahkan tentang seorang ibu yang kempunan untuk memakan telur ikan tembakul setelah anak-anaknya memakan telur tersebut tanpa meninggalkan sedikitpun untuknya.'